EH Bildu talde parlamentarioari atxikitako foru parlamentari Maiorga Ramírez Erro jaunak 10-22/PES-00087 galdera idatzia egin du ***Nafarroako Gobernuak jarduketa eskatzen duten higiezinei eta aztarnategiei buruz duen zerrenda dela eta***. Hona hemen Nafarroako Gobernuko Kultura eta Kiroleko kontseilariak horretaz ematen dion informazioa:

Vianako Printzea Erakundea-Kultura Zuzendaritza Nagusiko Ondare Historikoaren Zerbitzuak interes kulturaleko ondasun eta ondasun inbentariatu izendatutako higiezinen kontserbazio egoerari buruzko informazio teknikoa dauka, monumentuetara egindako bisitetan bildua. Esku hartzeko beharra era eta neurri askotakoa izan daiteke.

culturanavarra.es webgunean “BIC/BIN monumentuetarako sarbidea” argitaratu dela eta, jarduketaren premia handiena duten hamaika monumentuak jaso dira; horien egoera txarrak jendea monumentura sartzea galarazten du. IREKIERA etiketaren kolore moreak adierazten du inguruabar hori: <https://visitas.fcpatrimoniodenavarra.com/>

Aztarnategi arkeologikoei dagokienez, urtero Indusketen Plana onesten da, abenduaren 31 baino lehen eskatutako indusketa, prospekzio eta zundaketa lanen eskaerekin. Vianako Printzea Erakundeko-Kulturako zuzendari nagusiaren 166/2021eko Ebazpenaren bidez 2021eko Indusketen Plana onetsi zen, eta han 53 esku-hartze baimendu ziren. Aurten 60 eskaera baino gehiago jaso dira, eta banaka aztertu dira 2022ko Indusketen Plana egiteko. Iragan apirilaren 13an 2022ko Indusketen Planaren proposamena aurkeztu zitzaion Nafarroako Kulturaren eta Arteen Kontseiluari, eta hark aginduzko txostena eman behar du. Ebaluazioa amaitu ondoren, Vianako Printzea Erakundea-Kultura Zuzendaritza Nagusiari igorriko zaio, ebazpen bidez onets dezan.

Gainera, zenbait aztarnategitan urtero mantentze eta garbiketa lanetarako esku-hartzeak kontratatzen dira, eta beste batzuetan kontserbazio eta finkatze obrak egiten dira toki entitateen aztarnategi arkeologikoen lehengoratze eta babeserako partidaren kargura.

Ondare historikoaren kontserbaziorako eta babeserako irizpideak ezartzea atal bakoitzeko teknikariei dagokie.

Hori guztia jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

Iruñean, 2022ko apirilaren 22an

Kultura eta Kiroleko kontseilaria: Rebeca Esnaola Bermejo